Marzia var meget imødekommende, velorganiseret og og hurtig til at svare. Hun hjalp os bl.a. med at arrangere transport til og fra lufthavnen og med transportabel wi-fi i lejligheden. Da vi ankom, ventede hun på os i lejligheden og gav os en lyn-introduktion til byen med gode tips, som var med til at sikre os en god start.

Lejligheden svarede fint til beskrivelsen og var med sin centrale placering den perfekte base for vores udforskning af Rom. Alle centrale seværdigheder var inden for gå-afstand. Området byder også på mange spændende smågader med lokale butikker.

Lejligheden vender ud mod markedspladsen, og man befinder sig midt i det pulserende Rom med de fordele og ulempler, det indebærer. I løbet af dagen kan man på torvet købe ind til sin egen, lokale frokost fra de forskellige boder og nyde det. Om aftenen skal man være forberedt på at kunne høre de glade mennesker fra de omkringliggende udendørs restauranter. Hvis man ønsker at gå tidligt i seng, kan man derfor overveje at medbringe ørepropper. Hvis man derimod ønsker at forlænge den gode aften, skal man bare gå uden for og nyde selskabet af de glade mennesker. Der er en meget tryg stemning omkring pladsen.

Alt i alt en meget positiv oplevelse: dejlig lejlighed, sød værtinde og en spændende by med venlige mennesker. Det er helt sikkert ikke vores sidste besøg i Rom.